### NN 31/2017 (5.4.2017.), Odluka o općinskim porezima Općine Konavle

Općina Konavle

704

Na temelju članka 35. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15), članka 20. Zakona o lokalnim porezima (»Narodne novine« 115/16) i članka 31. Statuta Općine Konavle (Službeni glasnik Općine Konavle broj 6/14 – pročišćeni tekst i 4/16), Općinsko vijeće Općine Konavle na svojoj 25. sjednici održanoj 21. ožujka 2017. g. donijelo je

ODLUKU

O OPĆINSKIM POREZIMA OPĆINE KONAVLE

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Općini Konavle, obveznici plaćanja, porezna stopa i osnovica, stope i visina poreza te način obračuna i plaćanja poreza sukladno Zakonu o lokalnim porezima.

Članak 2.

U Općini Konavle uvode se sljedeći porezi:

1. Prirez porezu na dohodak,

2. Porez na potrošnju,

3. Porez na kuće za odmor,

4. Porez na korištenje javnih površina.

Porezi iz prethodnog stavka prihod su proračuna Općine Konavle.

II. PRIREZ POREZU NA DOHODAK

Članak 3.

Prirez porezu na dohodak plaćaju obveznici poreza na dohodak s područja Općine Konavle sukladno Zakonu o lokalnim porezima, (»Narodne novine« 115/16), Zakonu o porezu na dohodak (»Narodne novine« 115/16) i Pravilniku o porezu na dohodak (»Narodne novine« 1/17).

Članak 4.

Prirez porezu na dohodak plaća se po stopi od 10%.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Poslove vezane uz utvrđivanje i naplatu prireza porezu na dohodak obavlja Porezna uprava.

III. POREZ NA POTROŠNJU

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Općine Konavle.

Obveznik poreza na potrošnju je svaka fizička i pravna osoba koja pruža ugostiteljske usluge.

Osnovicu poreza na potrošnju čini prodajna cijena pića koje se proda u ugostiteljskom objektu, a u koju nije uključen porez na dodanu vrijednost.

Članak 7.

Porez na potrošnju plaća se po stopi od 3%.

Članak 8.

Porez na potrošnju iskazuje se na obrascu PP-MI-PO i predaje najkasnije do 20. dana u mjesecu za prethodni mjesec.

Obračunati porez na potrošnju obveznik poreza plaća do posljednjeg dana u mjesecu za prethodni mjesec.

IV. POREZ NA KUĆE ZA ODMOR

Članak 9.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Konavle.

Članak 10.

Visina poreza na kuće za odmor utvrđuje se u iznosu od 15 kn po m² korisne površine kuće za odmor.

Obveznici poreza na kuće za odmor dužni su najkasnije do 31. ožujka godine za koju se utvrđuje porez na kuće za odmor, nadležnom upravnom odjelu Općine Konavle dostaviti podatke o kući za odmor koji se odnose na mjesto gdje se kuća nalazi i korisnu površinu.

Obveznici poreza na kuće za odmor dužni su platiti porez u roku od 15 dana od dana dostave rješenja o utvrđivanju tog poreza.

V. POREZ NA KORIŠTENJE JAVNIH POVRŠINA

Članak 11.

Porez na korištenje javnih površina plaćaju pravne i fizičke osobe koje koriste javne površine na području Općine Konavle za postavljanje objekata i naprava privremenog karaktera (kiosk, stol, štand i sl.).

Pod javnom površinom smatra se zelena površina, pješačka zona, park, dječje igralište, javno prometne površine i zemljišta u vlasništvu Općine Konavle.

Članak 12.

Porez na korištenje javnih površina utvrđuje se u godišnjem iznosu od:

– 100,00 kn po m² površine koja se koristi za postavljanje montažnog kioska,

– 20,00 kn po m² površine koja se koristi za postavljanje pokretnih naprava ispred ugostiteljskih, zanatskih i trgovačkih radnji radi obavljanja radnji na otvorenom (terase i sl.) ili za izlaganje i prodaju ili reklamu predmeta.

Članak 13.

Porez na korištenje javnih površina ne plaća se kada se javne površine koriste za humanitarne, kulturne, sportske, prosvjetno – edukativne i zdravstvene djelatnosti te manifestacije koje su u interesu promocije Općine Konavle.

VI. POREZ NA NEKRETNINE

Članak 14.

Općinsko vijeće Općine Konavle donijet će sukladno Zakonu o lokalnim porezima (»Narodne novine« 115/16), posebnu Odluku kojom će se urediti sva pitanja utvrđivanja i naplate poreza na nekretnine. Odluka će se donijeti do 30. studenoga 2017. godine, a objavit će se u »Narodnim novinama«.

VII. PRIJELAZNE I ZAVRŠNE ODREDBE

Članak 15.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 16.

Poslove u vezi s utvrđivanjem i naplatom općinskih poreza, osim prireza porezu na dohodak, obavlja nadležni upravni odjel Općine Konavle.

Članak 17.

Postupci utvrđivanja poreza na kuće za odmor započeti po Zakonu o lokalnim porezima (»Narodne novine« 115/16) i ovoj Odluci a koji nisu dovršeni do 1. siječnja 2018. godine, dovršit će se po odredbama tog Zakona i ovoj Odluci.

Članak 18.

Ova Odluka stupa na snagu osmog dana od dana objave u Službenom glasniku Općine Konavle osim odredbi o prirezu porezu na dohodak koje stupaju na snagu prvog dana u mjesecu nakon objave u »Narodnim novinama«.

Članak 19.

Danom stupanja na snagu ove Odluke prestaje važiti Odluka o općinskim porezima Općine Konavle (»Narodne novine« br. 4/02 i 152/14).

Članak 20.

Ova Odluka objavit će se u »Narodnim novinama« i Službenom glasniku Općine Konavle.

Klasa: 021-05/02-17/281
 Urbroj: 2117/02-01-17-1
 Cavtat, 21. ožujka 2017.

Predsjednik
 Općinskog vijeća
 Ivo Simović, v. r.